Búið er að loka stærstum hluta símstöðva sem tengja síma með fastlínu. Vel hefur gengið að leggja ljósleiðara í sveitir landsins, en ljósleiðaravæðing þéttbýlisstaða á landsbyggðinni stendur út af.
Síminn tilkynnti í byrjun árs 2019 að hætt verði að bjóða upp á heimasíma gegnum fastlínu. Búið er að loka fyrir allar nýskráningar og vinna við að loka símstöðvum hófst í október 2020. Samhliða því er unnið að því markvisst að byggja upp ljósleiðarakerfi og farnetssamband á landinu öllu. Í fjarskiptaáætlun Alþingis 2019 til 2033 segir að markmiðið sé að 99,9 prósent heimila og fyrirtækja hafi aðgang að ljósleiðara. Í nýútkominni árskýrslu Fjarskiptastofu kemur fram að nær öll lögheimili og vinnustaðir á landinu hafi nú aðgang að farnetsþjónustu, og ljósleiðaravæðing sveitabæja miði vel. Aftur á móti hafi ljósleiðaravæðing þéttbýlisstaða á landsbyggðinni ekki gengið nógu vel. Sveitarfélög á landsbyggðinni hafa mörg hver áhyggjur af því hvað gerist þegar símstöðvar í smærri bæjarfélögum verða teknar úr sambandi, þar sem farnetstengingin þykir ekki eins örugg og ljósleiðarar. Á sama tíma hefur Fjarskiptastofa ákveðið að alþjónustukvöð Mílu ehf, um að útvega lögheimilum og vinnustöðum tengingu við fjarskiptanet, verði ekki framlengd. Þjónustukvöð Mílu rennur út um áramótin. Það kemur þá í hlut Neyðarlínunnar að hafa umsjón með að slíkar tengingar verði settar upp, í samstarfi við önnur fjarskiptafyrirtæki eftir því sem kostur er.